เมืองไทยฯยังผลตอบแทนดี
เมืองไทยประกันชีวิตการันตีจ่ายผลตอบแทนเกิน 2% สูงกว่า คปภ.กำหนด ชี้ธุรกิจประกันชีวิตเน้นแบบคุ้มครองยาว ยอมรับกำลังซื้อหด
21 มิ.ย. 2559

เมืองไทยประกันชีวิตการันตีจ่ายผลตอบแทนเกิน 2% สูงกว่า คปภ.กำหนด ชี้ธุรกิจประกันชีวิตเน้นแบบคุ้มครองยาว ยอมรับกำลังซื้อหด
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต เปิดเผยว่า บริษัทยังคงให้ผลตอบแทนต่อกรมธรรม์เฉลี่ยสูงเกินกว่า 2% แม้ว่าอัตราดอกเบี้ยจะอยู่ในระดับต่ำก็ตาม ถือเป็นอัตราที่สูงกว่าที่สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) กำหนดขั้นต่ำไว้ที่ 2%
“เราจะดูอัตราผลตอบแทนเฉลี่ยของกรมธรรม์ที่มีอายุคุ้มครอง 10 ปีขึ้นไปเป็นหลักว่า ยังสอดคล้องกับการลงทุนของเรา และภาวะเศรษฐกิจโดยรวมหรือไม่ ซึ่งขณะนี้ยังให้ผลตอบแทนกับลูกค้าดีอยู่ และได้มากกว่า 2% พอสมควร” นายสาระ กล่าว
ทั้งนี้ การออกแบบหรือพัฒนากรมธรรม์แต่ละครั้ง ต้องมีการวางแผนล่วงหน้าและต้องให้สอดคล้องกับเงินลงทุนของบริษัทที่มีอยู่ 3 แสนล้านบาท ซึ่งสัดส่วนการลงทุนหลักยังเป็นตราสารหนี้ 80% หุ้น 10% ที่เหลืออีก 10% เป็นการลงทุนอื่นๆ
สำหรับภาพรวมของทิศทางการออกแบบกรมธรรม์ใหม่ในภาวะเศรษฐกิจเช่นนี้ ต้องให้สอดคล้องกับความต้องการและกำลังซื้อของลูกค้าเป็นหลัก โดยคาดว่าแบบกรมธรรม์ที่จ่ายค่าเบี้ยสูงๆ คุ้มครองระยะเวลาสั้น จะออกมาขายน้อยลงกว่าช่วง 1-2 ปีที่ผ่านมา แต่จะหันมาขายกรมธรรม์ที่มีค่าเบี้ยไม่สูงมากนัก และให้ความคุ้มครองระยะยาวมากขึ้น ทำให้ผลตอบแทนเปลี่ยนแปลงไปตามผลตอบแทนจากการลงทุนที่ลดลงด้วย
อย่างไรก็ตาม แบบประกันที่มีความต้องการสูงในปัจจุบันยังมีแบบประกันสุขภาพและโรคร้ายแรง ซึ่งไตรมาสแรกที่ผ่านมา มีเบี้ยรวมกันถึง 2 หมื่นล้านบาท และมีสัดส่วนถึง 89% ของธุรกิจประกันชีวิต มีอัตราเติบโต 9% บริษัทจึงให้ความสำคัญมากขึ้น และภายในปีนี้มีแผนจะเปิดตัวกรมธรรม์ใหม่ หากลูกค้าดูแลสุขภาพดี ตามเงื่อนไขที่กรมธรรม์กำหนด จะใช้เป็นส่วนลดค่าเบี้ยประกันได้ โดยอยู่ระหว่างให้ คปภ.อนุมัติ
ทั้งนี้ ล่าสุดบริษัทเปิดตัวโครงการ “MTL Six Packs” อย่างต่อเนื่อง ด้วยการปรับปรุงเงื่อนไขและสิทธิประโยชน์ให้ลูกค้า โดยมีแบบประกันหลักที่เข้าร่วมโครงการ คือ แบบเมืองไทยรับทรัพย์ตลอดชีพ 90/7 แบบเพื่อคุ้มครองตลอดชีพ 80/4 และแบบเพื่อคุ้มครองตลอดชีพ 99/9